Ranveig Frøiland (Arbeiderpartiet), 2003-05-27:
Arbeidarpartiet vil verna om den offentlege fellesskulen. Skulen skal vera ein møteplass for mangfaldet, bidra til utjamning og representera ein felles plattform for barn og unge. Samfunnet vårt har eit skrikande behov for felles samlingsplassar i ei tid med aukande motsetnader og kulturelt mangfald. Etter mi meining legg Regjeringa opp til feil bruk av samfunnet sine ressursar, spesielt i ei tid då vi har stramme budsjett i nesten alle kommunane i landet. Dermed vert dette ei nedprioritering av over 500 000 elevar som går i den offentlege skulen. Det handlar mykje om kva slags samfunn vi vil ha. Evalueringa av Reform 97 viser at skulane varierer veldig mykje både når det gjeld den pedagogiske utforminga, og når det gjeld kvaliteten på resultatet. Nokre skular har dårlegare kvalitet enn andre. Då burde vi leggja til rette for å retta opp og skapa ein jamnare kvalitet i skulen, ikkje skapa større forskjellar mellom skulane. Enkelte forskarar har peika på at frislepp av både fagleg innhald og pedagogisk profilering vil kunna føra til større ulikskap når det gjeld resultatkvalitet mellom skulane. Aukande konkurranse mellom grunnskular vil lett dreia seg om ei einsidig fokusering på karakterar, som skapar meir eller mindre tilfeldige vinnar- eller taparskular, basert på elevsamansetjing og dyktigheit i marknadsføring. At Høgre har ein privatiseringsiver på utdanningsområdet, forundrar meg ikkje, for det har dei alltid hatt. Men eg er forundra over at Kristeleg Folkeparti har den same iveren. Lilletun har i eit intervju erkjent at Kristeleg Folkeparti og Høgre har hatt noko ulikt syn på privatskulane, men i dag er dei einige. Den offentlege skulen har ein sterk plass hos folk. Dette viser undersøkingar som MMI har utført. 95 pst. seier at det er svært viktig for eit godt samfunn at det finst eit godt offentleg skuleverk. 83 pst. meiner det er svært viktig for eit godt samfunn at barn frå alle samfunnslag og religionar har skulen som felles møteplass. Debatten i dag har i alle fall vist meg at det er tydeleg at endringane i privatskulelova botnar i eit prinsipielt syn og ikkje i eit breitt ønske frå folket. Eg synest det er bra at vi har ein debatt om kvalitet i skulen. Men det er noko underleg at Regjeringa vel å føra kampen om fleire privatskular inn i denne debatten. Vårt samfunn har behov for samlande instansar, behov for integrering, felles forståing, venskap og kjennskap over kulturkløftene. Då er det eit paradoks at Regjeringa fremjar eit forslag som vil auka ulikskapen og skapa oppsplitting i den norske skulen. Vi veit jo at det har vorte ein kamp i kommunane med omsyn til å prioritera mellom lovpålagde oppgåver og f.eks. skulefritidsordning, leirskular og det å ta vare på skulebygg. Alt dette er det viktig å gjera og nødvendig å prioritera i den offentlege skulen, for det handlar om å gje alle barn sjansen til å læra, og då må ein satsa på skulen. Der må ein ikkje kutta. Kunnskap skal stå i sentrum og formidlast på ein måte som gjer at alle vert trekte med. Vi vil at alle barna våre skal læra meir og betre. I staden for å styrkja innhaldet i den offentlege skulen, der dei fleste av skulebarna går, må vi kjempa for å føra vidare dei tilboda vi no har, fordi Regjeringa ivrar etter å finna ressursar som dei kan bruka til å finansiera privatskular. Aldri før, så lenge eg har vore med her, har den ideologiske vinden vore så sterk på skulesida som han er no. Aldri før har det vore så stor forskjell mellom høgre- og venstresida i norsk politikk. Eg trur ikkje at privatskular vil poppa opp. Eg trur ikkje at det vil verta så veldig mange prosent, men dei stega som ein no tek, går i utruleg feil retning. Og når det står at målet er at ein skal velja andre skuleslag enn dei offentlege, synest eg at fleirtalet her i denne salen er inne på gale vegar. Målet må jo vera at dei aller fleste skal ha eit godt skuletilbod, og det skal vera det som er i den offentlege skulen. Så treng vi ein privatskulelov for å ha eit supplement, det er greitt, men i dag vert det lagt for stor vekt på dei 2 prosentane og for lita vekt på dei 98 prosentane.